CELEX: 
Language: fi
Date: 2020-10-14 00:00:00
Title: KOMISSION DELEGOITU ASETUS (EU) …/…, Euroopan parlamentin ja neuvoston direktiivin 2010/31/EU täydentämisestä perustamalla vapaaehtoinen unionin yhteinen rakennusten älyvalmiuden luokitusjärjestelmä

PERUSTELUT
            
            
               1.DELEGOIDUN SÄÄDÖKSEN TAUSTA
            
            
               Euroopan vihreän kehityksen ohjelmasta annetussa tiedonannossa
                  1
                korostetaan rakennusten kunnostamisen merkitystä ilmastoneutraaliuden saavuttamisessa vuoteen 2050 mennessä. Siinä esitetään uusi rakennusten kunnostamiseen kannustava aloite, jonka tarkoituksena on parantaa rakennusten energiatehokkuutta EU:ssa. Rakennusten kunnostamiseen kannustava aloite kuuluu EU:n lippulaivahankkeisiin kiinteistöalalla, joka on avainasemassa siirryttäessä puhtaaseen energiaan ja torjuttaessa ilmastonmuutosta ja sen vaikutuksia. Se antaa lisäpontta rakennusten energiatehokkuutta koskevan EU:n poliittisen kehyksen täytäntöönpanolle.
            
            
               Rakennusten energiatehokkuusdirektiivi
                  2
                on tärkein rakennusten optimaalista energiatehokkuutta
                  3
                edistävä EU:n säädös. Sillä pyritään parantamaan asuin- ja muiden rakennusten energiatehokkuutta EU:ssa ottaen huomioon ulkoilmasto ja paikalliset sääolosuhteet sekä sisäilmastoa koskevat vaatimukset ja kustannustehokkuus.
            
            
               Rakennusten energiatehokkuusdirektiiviä muutettiin vuonna 2018 puhtaan energian säädöspaketin
                  4
                yhteydessä pääasiassa kolmesta syystä:
            
            
               (1)olemassa olevan rakennuskannan kunnostamiseen kannustaminen laatimalla pitkän aikavälin peruskorjausstrategioita, mukaan lukien rahoitusjärjestelyt ja selkeä visio vähähiilisestä rakennuskannasta vuoteen 2050 mennessä;
            
            
               (2)direktiivin nykyaikaistaminen edistämällä tieto- ja viestintätekniikan ja muiden älyteknologioiden käyttöä rakennusten tehokkaan käytön varmistamiseksi; ja
            
            
               (3)säännösten muuttaminen, jos ne eivät ole tuottaneet toivottuja tuloksia.
            
            
               Rakennusten energiatehokkuusdirektiivin nykyaikaistaminen, jotta älykästä rakennusteknologiaa voitaisiin edelleen edistää (edellä oleva 2 kohta), edellyttää erityisesti rakennusten älyvalmiusindikaattorin (SRI-indikaattori) käyttöönottoa.
            
            
               SRI-indikaattorin avulla käyttäjät voivat arvioida rakennusten älyvalmiutta eli sitä, miten rakennusten (tai niiden osien) käyttö mukautuu asukkaiden tarpeisiin, miten niissä optimoidaan energiatehokkuus ja käytönaikainen kokonaistehokkuus
                  5
                sekä miten ne mukautuvat verkon signaaleihin (energiajousto). SRI-indikaattorilla lisätään rakennusten omistajien ja asukkaiden tietoisuutta rakennusten teknisten järjestelmien automatisoinnin ja sähköisen valvonnan merkityksestä. Se antaa myös luottoa siihen, että uusista ja parannetuista toiminnoista on mahdollista saada kustannus- ja energiasäästöjä.
            
            
               SRI-indikaattori on suunniteltu tukemaan rakennusten digitalisointia ja nykyaikaistamista. Se on johdonmukainen rakennusten energiatehokkuuden parantamiseen tähtäävien muiden poliittisten välineiden ja aloitteiden kanssa – erityisesti rakennusten kunnostamiseen kannustavan aloitteen kanssa – ja täydentää niitä.
            
            
               Rakennusten energiatehokkuusdirektiivin (8 artiklan 10 kohta, 8 artiklan 11 kohta ja liite I A) mukaan SRI-indikaattoria varten perustetaan vapaaehtoinen unionin yhteinen järjestelmä (eli järjestelmän käyttäminen rakennusten älyvalmiuden luokitteluun on jäsenvaltioille vapaaehtoista). Järjestelmästä annetaan delegoitu säädös, jolla järjestelmä perustetaan ja SRI-indikaattorin määritelmä ja laskentamenetelmä vahvistetaan, sekä täytäntöönpanosäädös, jolla vahvistetaan järjestelmän käytännön toteutuksen tekniset säännöt.
            
            
               Tämä delegoitu asetus on näistä kahdesta ensimmäinen rakennusten energiatehokkuusdirektiivin 8 artiklan 10 kohdan mukainen SRI-säädös. Tällä säädöksellä perustetaan SRI-indikaattori ja vahvistetaan sen määritelmä ja laskentamenetelmä.
            
            
               2.SÄÄDÖKSEN HYVÄKSYMISTÄ EDELTÄNEET KUULEMISET
            
            
               Päätöksestä nykyaikaistaa rakennusten energiatehokkuusdirektiiviä siten, että siinä otetaan paremmin huomioon tieto- ja viestintätekniikka ja älyteknologiat ja otetaan erityisesti käyttöön älyvalmiusindikaattori, on järjestetty perusteellinen kuulemisprosessi. Prosessi oli tärkeä askel rakennusten energiatehokkuusdirektiivin muutosehdotuksen
                  6
                valmistelussa. Ehdotukseen liitetyssä vaikutustenarvioinnissa
                  7
                kävi ilmi, että direktiivin nykyaikaistamiseksi ehdotetuilla toimenpiteillä saataisiin muiden vaikutusten lisäksi erityisesti merkittäviä energiasäästöjä.
            
            
               SRI-säädösten valmistelun helpottamiseksi järjestettiin laajoja sidosryhmäkuulemisia
                  8
               . Esimerkiksi vuoden 2017 maaliskuun ja vuoden 2018 elokuun välisenä aikana toteutettuun SRI-indikaattoria koskevaan ensimmäiseen tekniseen selvitykseen sisältyi kolme sidosryhmätapaamista
                  9
                ja järjestelmällinen sidosryhmien kuuleminen selvityksen teknisistä raporteista. Toinen tekninen selvitys käynnistettiin joulukuussa 2018, ja siinä järjestettiin kaksi muuta sidosryhmätapaamista, kolme sidosryhmien työryhmää suositusten antamiseksi selvitysorganisaatiolle ja komissiolle sekä kirjallisia kuulemisia selvityksen teknisistä raporteista. Lähes kolmivuotista laajaa kuulemisprosessia täydennettiin verkkokuulemisella
                  10
               , johon saatiin yksityiskohtaista palautetta yli 90 vastaajalta ehdotetun SRI-lainsäädäntökehyksen keskeisistä näkökohdista.
            
            
               Myös jäsenvaltioita kuultiin SRI-säädöksistä. Tilapäinen asiantuntijaryhmä (rakennusten energiatehokkuusdirektiiviä käsittelevä asiantuntijaryhmä) antoi palautetta tästä delegoidusta asetuksesta, ja siihen liittyvästä täytäntöönpanoasetuksesta kuultiin rakennusten energiatehokkuutta käsittelevää komiteaa.
            
            
               Paremman sääntelyn agendan
                  11
                mukaisesti palautejakso alkoi 18. kesäkuuta 2020 ja päättyi 16. heinäkuuta 2020, ja siinä kerättiin lisäpalautetta kansalaisilta ja sidosryhmiltä. Palautteena saatiin 21 kannanottoa yrityksiltä / elinkeinoelämän järjestöiltä (joista 17 oli pk-yrityksiä), kaksi EU:n kansalaisilta ja yksi viranomaiselta (osuudet palautteesta vastaavasti 88 %, 8 % ja 4 %). Vastaajat olivat Belgiasta (13), Ranskasta (3), Italiasta (3), Itävallasta (1), Tšekistä (1), Tanskasta (1), Saksasta (1) ja Espanjasta (1). 
            
            
               Saadun palautteen mukaan SRI-indikaattoria puolletaan laajasti. Kommenteissa tuodaan esiin tiettyjä yleisiä huolenaiheita, jotka liittyvät pikemminkin rakennusten energiatehokkuusdirektiivin oikeusperustaan. Ne koskevat esimerkiksi järjestelmän vapaaehtoisuutta: joissakin huomautuksissa ehdotetaan, että SRI-järjestelmä olisi tehtävä pakolliseksi. Tai sitten niissä katsotaan, että jäsenvaltioiden joustovaran olisi toteuduttava johdonmukaisesti koko EU:ssa ja että jäsenvaltioiden mahdollisesti käyttöön ottamien mukautusten olisi oltava läpinäkyviä. 
            
         
         
            
               Joissakin kommenteissa ehdotetaan, että joitain SRI-järjestelmän näkökohtia – erityisesti yhteentoimivuutta – vahvistettaisiin, tai viitataan menetelmäkehyksen mahdollisiin kohdennettuihin päivityksiin. Useissa kommenteissa ehdotetaan SRI-todistusten sisällön tarkentamista, erityisesti siltä osin, minkälaisia suosituksia todistuksiin voidaan sisällyttää. Muissa kommenteissa viitataan siihen, miten SRI-kehyksen toivotaan kehittyvän tulevaisuudessa. 
            
            
               Useat näistä kommenteista liittyvät komission velvollisuuksiin kehittää SRI-indikaattoria edelleen, ja ne on otettu huomioon rakennusten energiatehokkuusdirektiivin tulevia tarkistuksia silmällä pitäen. Muut kommentit saatetaan jäsenvaltioiden tietoon, kun ne harkitsevat järjestelmän täytäntöönpanoa, ja ne otetaan huomioon seurattaessa SRI-indikaattorin toteutusta kansallisella tai alueellisella tasolla.
            
            
               Euroopan komissio on asetuksen (EU) 2018/1725 42 artiklan 1 kohdan mukaisesti kuullut Euroopan tietosuojavaltuutettua tästä delegoidusta asetuksesta ja siihen liittyvästä täytäntöönpanosäädöksestä, jossa esitetään yksityiskohtaisesti SRI-järjestelmän toteutusta koskevat tekniset säännöt. Euroopan tietosuojavaltuutetun palautteessa muistutettiin tarpeesta varmistaa henkilötietojen korkeatasoinen suoja älyrakennusten ja -asuntojen yhteydessä ja pidettiin myönteisenä tätä näkökohtaa korostavia SRI-säädösten säännöksiä (esim. viittaukset kyberturvallisuuteen ja tietosuojaan liittyviin riskeihin sekä säännökset kyberturvallisuutta ja tietosuojaa koskevien tietojen sisällyttämisestä älyvalmiusindikaattoriin).
            
            
               3.DELEGOIDUN SÄÄDÖKSEN OIKEUDELLINEN SISÄLTÖ
            
            
               Tässä delegoidussa asetuksessa vahvistetaan rakennusten energiatehokkuusdirektiivin 8 artiklan 10 kohdan mukaisesti älyvalmiusindikaattorijärjestelmä, älyvalmiusindikaattorin (SRI-indikaattorin) määritelmä ja SRI-indikaattorin laskentamenetelmä. Säädöksessä on 11 artiklaa. Ne kattavat säädöksen kohteen ja soveltamisalan, termien määritelmät, SRI-indikaattorin määritelmän, SRI-indikaattorin laskentamenetelmän (joka esitetään yksityiskohtaisesti tämän asetuksen liitteissä), älyvalmiuden luokitusmenetelmän, lisätiedot järjestelmän vapaaehtoisuudesta ja älyvalmiustodistuksen sisällön. Artikloissa asetetaan myös vaatimuksia älyvalmiuden arvioinnista vastaaville asiantuntijoille ja riippumattomille valvontajärjestelmille.
            
            
               KOMISSION DELEGOITU ASETUS (EU) …/…,
            
            
               annettu 14.10.2020,
            
            
               Euroopan parlamentin ja neuvoston direktiivin 2010/31/EU täydentämisestä perustamalla vapaaehtoinen unionin yhteinen rakennusten älyvalmiuden luokitusjärjestelmä
            
            
               (ETA:n kannalta merkityksellinen teksti)
            
            
               EUROOPAN KOMISSIO, joka
            
            
               ottaa huomioon Euroopan unionin toiminnasta tehdyn sopimuksen,
            
            
               ottaa huomioon rakennusten energiatehokkuudesta 19 päivänä toukokuuta 2010 annetun Euroopan parlamentin ja neuvoston direktiivin 2010/31/EU
                  12
                ja erityisesti sen 8 artiklan 10 kohdan,
            
            
               sekä katsoo seuraavaa:
            
            
               (1)Euroopan parlamentin ja neuvoston direktiivi 2010/31/EU yhdessä energiaan liittyvien tuotteiden ekologiselle suunnittelulle asetettavien vaatimusten puitteista annetun Euroopan parlamentin ja neuvoston direktiivin 2009/125/EY
                  13
                ja energiamerkintää koskevien puitteiden vahvistamisesta 4 päivänä heinäkuuta 2017 annetun Euroopan parlamentin ja neuvoston asetuksen (EU) 2017/1369
                  14
                kanssa muodostaa pääasiallisen lainsäädännön, jossa käsitellään rakennusten energiatehokkuutta vuoden 2030 energiatehokkuustavoitteiden kannalta. Direktiivillä 2010/31/EU on kaksi toisiaan täydentävää tavoitetta: nopeuttaa olemassa olevien rakennusten peruskorjausta vuoteen 2050 mennessä sekä tukea kaikkien rakennusten nykyaikaistamista hyödyntämällä älyteknologiaa (esimerkiksi tekoälyä ja pilvipalveluja) ja linkittämällä nämä selkeämmin puhtaaseen liikkuvuuteen.
            
            
               (2)Jotta rakennusten älyvalmiuden luokittelu unionissa olisi yhdenmukaista ja läpinäkyvää, olisi vahvistettava yhteinen määritelmä älyvalmiusindikaattorille ja yhteinen menetelmä sen laskemiseksi.
            
            
               (3)Älyvalmiusindikaattorijärjestelmän hyväksyttävyyden, käytettävyyden ja johdonmukaisuuden varmistamiseksi komissio on kehittänyt yhteistyössä monien eri sidosryhmien kanssa ja yhdessä jäsenvaltioiden kanssa menetelmän direktiivin 2010/31/EU 8 artiklan 10 kohdan ja sen liitteen I A mukaista rakennusten älyvalmiuden luokittelua varten.
            
            
               (4)Rakennusten älyvalmiuden luokitusmenetelmällä varmistetaan tietty yhdenmukaisuus ja vertailtavuus rakennusten älyvalmiusluokituksessa kaikkialla EU:ssa jättäen samalla riittävästi joustovaraa laskennan mukauttamiseen erityisolosuhteisiin.
            
            
               (5)Älyvalmiusindikaattorijärjestelmän toteutusta varten olisi luotava asianmukaiset valvontamekanismit.
            
            
               (6)Omistajan, kiinteistöpäällikön tai muun rakennukseen liittyvän tahon olisi tarvittaessa pystyttävä itse arvioimaan älyvalmiutta läpinäkyvin ohjein ja välinein.
            
            
               (7)Jotta vältettäisiin kustannusten ja työn päällekkäisyydet älyvalmiusindikaattorijärjestelmän ja olemassa olevin pakollisten järjestelmien välillä, rakennusten älyvalmiusluokituksessa käytettävän menetelmän olisi annettava jäsenvaltioille mahdollisuus halutessaan liittää tai sisällyttää älyvalmiusindikaattorijärjestelmä kansallisiin energiatehokkuuden sertifiointijärjestelmiin ja muihin direktiivin 2010/31/EU mukaisiin järjestelmiin.
            
         
         
            
               (8)Älyvalmiusindikaattori olisi suunniteltava siten, että se antaa kuvan rakennusten ja niiden järjestelmien älyvalmiudesta, ja sitä olisi käytettävä täydentämään – ei korvaamaan – järjestelmiä, joilla arvioidaan muita rakennuksiin liittyviä näkökohtia, kuten energiatehokkuutta tai kestävän kehityksen mukaisuutta.
            
            
               (9)Älyvalmiusindikaattorin ei ole tarkoitus olla rakennusten energiatehokkuuden indikaattori. Rakennusten omistajille olisi tiedotettava, että älyvalmiusindikaattorin osoittama älyvalmius ja energiatehokkuustodistuksissa ilmaistu rakennusten energiatehokkuus ovat eri asioita, joita sen vuoksi mitataan eri tavoilla, vaikka älyvalmius voikin auttaa parantamaan energiatehokkuutta.
            
            
               (10)Kuluttajille, rakennusten käyttäjille ja omistajille koituvat hyödyt maksimoidaan yhdistämällä rakennusten luokitusvälineitä, millä varmistetaan se, että kuluttajat sekä rakennusten käyttäjät ja omistajat saavat kattavan käsityksen rakennuksistaan ja siitä, miten niiden kokonaissuorituskykyä voidaan parantaa.
            
            
               (11)Älyvalmiusindikaattorin olisi oltava käytettävissä sekä olemassa oleville rakennuksille että uusille rakennushankkeille. Älyvalmiuspistemäärien laskemista olisi voitava helpottaa käyttämällä rakennusten digitaalisia mallinnuksia, kuten rakennustietomallinnuksia tai digitaalisia kahdennuksia.
            
            
               (12)Älyvalmiusindikaattorin laskentamallia olisi voitava käyttää kaiken tyyppisissä direktiivin 2010/31/EU soveltamisalaan kuuluvissa rakennuksissa ja rakennusten osissa.
            
            
               (13)Älyvalmiusindikaattorin avulla olisi voitava korostaa niitä lisähyötyjä, joita rakennusten omistajat ja käyttäjät saavat kehittyneistä älyteknologioista esimerkiksi energiansäästöinä ja ilmastonmuutokseen varautumisena tai sosiaalisen osallistavuuden ja esteettömyyden, käyttömukavuuden ja hyvinvoinnin lisääntymisenä.
            
            
               (14)Älyvalmiusindikaattorijärjestelmässä älyvalmiusindikaattorista annettavan todistuksen antamista varten tehtävä rakennusten ja rakennusten osien älyvalmiuden arviointi olisi annettava sellaisten asiantuntijoiden tehtäväksi, jotka ovat hyväksyttyjä tai valtuutettuja.
            
            
               (15)Jos jäsenvaltiot katsovat sen aiheelliseksi, asiantuntijoita, jotka on valtuutettu rakennusten energiatehokkuuden sertifiointia, direktiivin 2010/31/EU mukaisten lämmitys-, ilmastointi- ja yhdistettyjen lämmitys- tai ilmastointi- ja ilmanvaihtojärjestelmien tarkastusta sekä 25 päivänä lokakuuta 2012 annetun Euroopan parlamentin ja neuvoston direktiivin 2012/27/EU
                  15
                mukaisten energiakatselmusten suorittamista varten, olisi voitava pitää pätevinä arvioimaan myös rakennusten tai rakennusten osien älyvalmiutta.
            
            
               (16)Rakennusten digitalisaatio ja verkkoyhteyksien lisääntyminen lisää kyberturvallisuuteen ja tietosuojaan liittyviä riskejä ja tekee rakennuksista ja niiden järjestelmistä alttiimpia kyberuhkille ja henkilötietojen väärinkäytölle. Euroopan tietosuojavaltuutettua on kuultu asetuksen (EU) 2018/1725 42 artiklan 1 kohdan mukaisesti. Älyvalmiusindikaattorin olisi osaltaan lisättävä rakennusten omistajien ja käyttäjien näistä riskeistä saamaa tietoa,
            
            
               ON HYVÄKSYNYT TÄMÄN ASETUKSEN:
            
            
               1 artikla 
               Kohde ja soveltamisala
            
            
               Tällä asetuksella perustetaan rakennusten älyvalmiuden luokittelemiseen tarkoitettu vapaaehtoinen unionin yhteinen järjestelmä eli määritellään älyvalmiusindikaattori ja yhteinen menetelmä indikaattorin laskemiseksi. Menetelmässä lasketaan rakennusten tai rakennusten osille älyvalmiuspistemäärät, joiden perusteella rakennuksille tai rakennusten osille saadaan älyvalmiusluokitus.
            
            
               2 artikla 
               Määritelmät
            
            
               Tässä asetuksessa tarkoitetaan:
            
            
               (1)’älyvalmiusindikaattorilla’ indikaattoria, joka antaa tietoa rakennuksen tai rakennuksen osan direktiivin 2010/31/EU 8 artiklan 10 kohdan mukaisesta älyvalmiuden luokituksesta;
            
            
               (2)’älyvalmiusindikaattorijärjestelmällä’ järjestelmää, jossa rakennuksille annetaan todistus älyvalmiudesta;
            
            
               (3)’talouden toimijalla’ luonnollista henkilöä tai oikeushenkilöä, joka omistaa jäsenvaltion alueella sijaitsevan rakennuksen, tai luonnollista henkilöä tai oikeushenkilöä, joka omistaa jäsenvaltion alueella sijaitsevan rakennuksen osan tai käyttää sitä ja joka pyytää sille älyvalmiustodistusta;
            
            
               (4)’älyvalmiusluokituksella’ rakennuksen tai rakennuksen osan tässä asetuksessa vahvistetun menetelmän mukaista luokitusta;
            
            
               (5)’älyvalmiuspistemäärällä’ rakennuksen tai rakennuksen osan älyvalmiusluokituksessa saamaa pistemäärää;
            
            
               (6)’järjestelmällä’ järjestelmää, joka voi olla rakennuksessa ja joka on direktiivissä 2010/31/EU säädetyn älyvalmiusluokituksen soveltamisalan kannalta merkityksellinen, mukaan lukien mutta ei yksinomaan direktiivin 2010/31/EU 2 artiklassa määritellyt rakennuksen tekniset järjestelmät;
            
         
         
            
               (7)’keskeisellä älyvalmiustoiminnolla’ yhtä direktiivin 2010/31/EU liitteessä I A olevassa 2 kohdassa tarkoitetuista kolmesta keskeisestä toiminnosta;
            
            
               (8)’vaikuttavuuskriteerillä’ keskeistä vaikutusta, joka älyvalmiuspalvelulla on tarkoitus saavuttaa tämän asetuksen mukaisesti;
            
            
               (9)’teknisellä järjestelmällä’ sellaisten älyvalmiuspalvelujen kokonaisuutta, jotka yhdessä toteuttavat yhdennetysti ja yhdenmukaisesti osan rakennukselta tai rakennuksen osalta odotettavista palveluista, kuten lämmityksen;
            
            
               (10)’verkkoonliitettävyydellä’ järjestelmien kykyä vaihtaa dataa keskenään ja rakennuksen tai rakennuksen osan kykyä vaihtaa dataa verkon ja siihen liittyvien toimijoiden, kuten aggregaattorien, tai muiden rakennusten kanssa;
            
            
               (11)’yhteentoimivuudella’ järjestelmän kykyä olla vuorovaikutuksessa yhteisesti sovittuihin standardeihin perustuvasti yhteistä tarkoitusta varten vaihtamalla tietoa ja dataa;
            
            
               (12)’kyberturvallisuudella’ toimia, joita tarvitaan verkko- ja tietojärjestelmien, tällaisten järjestelmien käyttäjien ja muiden asianosaisten suojaamiseksi kyberuhalta;
            
            
               (13)’älyvalmiilla teknologialla’ mahdollistavaa teknologiaa, kuten rakennusautomaatiota, yhtä tai useampaa älyvalmiuspalvelua varten;
            
            
               (14)’älyvalmiuspalvelulla’ yhden tai useamman teknisen komponentin tai järjestelmän hoitamaa tehtävää tai tehtäväkokonaisuutta. Älyvalmiuspalvelussa hyödynnetään älyvalmiusteknologioita ja yhdistetään ne korkeamman tason toiminnoiksi;
            
            
               (15)’älyvalmiustodistuksella’ jäsenvaltion tai jäsenvaltion nimeämän oikeushenkilön tunnustamaa todistusta, joka osoittaa rakennuksen tai rakennuksen osan älyvalmiuden tässä asetuksessa vahvistetun menetelmän mukaisesti laskettuna;
            
            
               (16)’toiminnallisuustasolla’ älyvalmiuspalvelun älyvalmiustasoa;
            
            
               (17)’painotuskertoimella’ parametria, jota käytetään älyvalmiusindikaattoria laskettaessa ilmaisemaan tietyn teknisen järjestelmän tai vaikuttavuuskriteerin merkitys laskennassa;
            
            
               (18)’ilmanvaihdolla’ prosessia, jossa ulkoilman virtaustasoja ohjataan sisäilman laadun ylläpitämiseksi ja parantamiseksi vaatimusten mukaisesti;
            
            
               (19)’energiataseella’ menetelmää, jossa tiettyjä painotuskertoimia voidaan mukauttaa rakennuksen ilmastovyöhykkeen perusteella.
            
            
               3 artikla 
               Älyvalmiusindikaattori
            
            
               1.Älyvalmiusindikaattorin on mahdollistettava rakennusten ja rakennuksen osien älyvalmiuden luokittelu ja osoittaminen talouden toimijoille ja muille tahoille, erityisesti suunnittelijoille ja rakennusten ylläpitäjille.
            
            
               2.Älyvalmiusindikaattorin avulla on voitava arvioida rakennuksen tai rakennuksen osan valmiutta mukautua käytössä asukkaan ja verkon tarpeisiin ja parantaa energiatehokkuuttaan ja käytönaikaista kokonaistehokkuuttaan. Älyvalmiusindikaattorin on katettava energiansäästöjä, vertailumahdollisuuksia ja joustavuutta lisäävät tekijät sekä yhteenliitetympien ja älykkäämpien laitteiden mahdollistamat kehittyneemmät toiminnot ja valmiudet.
            
            
               3.Älyvalmiusindikaattoriin on sisällyttävä rakennuksen tai rakennuksen osan älyvalmiuden luokitus ja älyvalmiuspistemäärät, jotka osoittavat rakennuksen sekä rakennuksen osien ja järjestelmien älyvalmiuden ennalta määriteltyjen keskeisten toimintojen, vaikuttavuuskriteerien ja teknisten järjestelmien osalta.
            
            
               4.Älyvalmiusindikaattoriin on mahdollisuuksien mukaan sisällytettävä lisätiedot rakennuksen osallistavuudesta ja verkkoonliitettävyydestä, järjestelmien yhteentoimivuudesta ja kyberturvallisuudesta sekä tietosuojasta.
            
            
               4 artikla 
               Älyvalmiusindikaattorin laskentamenetelmä
            
            
               1.Älyvalmiusindikaattorin laskentamenetelmän on perustuttava rakennuksessa tai rakennuksen osassa olevien tai siihen suunnitteluvaiheessa suunniteltujen älyvalmiuspalvelujen arviointiin ja kyseisen rakennuksen tai rakennuksen osan kannalta merkityksellisiksi katsottujen älyvalmiuspalvelujen arviointiin.
            
         
         
            
               2.Älyvalmiuspistemäärien laskennan on perustuttava liitteissä I–VI esitettyyn unionin yhteiseen menetelmäkehykseen.
            
            
               3.Liitteissä I–VI esitettyä vakiolaskentamenetelmää voidaan mukauttaa liitteen VII mukaisesti erityisesti linkittämällä se energiatehokkuussertifiointiin kuuluviin energiatehokkuuslaskelmiin.
            
            
               4.Älyvalmiusindikaattorin laskentamenetelmää on käytettävä tässä asetuksessa säädettyjen edellytysten mukaisesti, erityisesti asiantuntijoiden hyväksynnän osalta.
            
            
               5 artikla 
               Älyvalmiusluokitus
            
            
               Rakennuksen tai rakennuksen osan älyvalmiusluokituksen on perustuttava rakennuksen tai rakennuksen osan älyvalmiuspistemääriin liitteen VIII mukaisesti.
            
            
               6 artikla 
               Järjestelmän vapaaehtoisuus
            
            
               1.Älyvalmiusindikaattorijärjestelmä on vapaaehtoinen unionin yhteinen järjestelmä.
            
            
               2.Jäsenvaltio voi päättää, ottaako se älyvalmiusindikaattorin käyttöön kansallisella alueellaan tai sen osissa. Se voi myös päättää soveltaa järjestelmää vain tiettyihin rakennusluokkiin.
            
            
               3.Jäsenvaltio, joka ottaa älyvalmiusindikaattorijärjestelmän käyttöön, voi halutessaan soveltaa sitä alueellaan sijaitseviin rakennuksiin tai rakennusyksiköihin vapaaehtoisena tai pakollisena.
            
            
               4.Jäsenvaltion, joka päättää ottaa älyvalmiusindikaattorijärjestelmän käyttöön kansallisella alueellaan tai sen osissa, on ilmoitettava siitä etukäteen komissiolle.
            
            
               5.Jäsenvaltio voi milloin tahansa päättää muuttaa, mukauttaa tai lopettaa järjestelmän käytön perustelematta tätä millään tavalla. Sen on ilmoitettava komissiolle tällaisesta päätöksestään.
            
            
               7 artikla 
               Älyvalmiustodistus
            
            
               1.Rakennuksen tai rakennuksen osan älyvalmiusindikaattori on ilmoitettava talouden toimijoille ja muille asianomaisille osapuolille todistuksessa.
            
            
               2.Älyvalmiustodistuksessa on oltava liitteessä IX määritetyt tiedot.
            
            
               8 artikla 
               Älyvalmiusasiantuntijat
            
            
               1.Jäsenvaltion, joka päättää ottaa käyttöön älyvalmiusindikaattorin, on varmistettava, että rakennusten tai rakennusten osien älyvalmiuden arvioinnin älyvalmiustodistuksen antamista varten suorittavat asiantuntijat, jotka ovat hyväksyttyjä tai valtuutettuja. Asiantuntijat voivat toimia itsenäisinä ammatinharjoittajina tai julkisten elinten tai yksityisten yritysten palveluksessa.
            
            
               2.Jäsenvaltion, joka päättää ottaa älyvalmiusindikaattorijärjestelmän käyttöön, on vahvistettava vaatimukset älyvalmiusasiantuntijoiden hyväksymiselle tai valtuuttamiselle ja varmistettava, että vaatimuksiin kuuluu myös tieto- ja viestintätekniikkaa koskevat hyväksyntäperusteet.
            
            
               9 artikla 
               Älyvalmiusindikaattorijärjestelmän valvontarakenne
            
            
               1.Jäsenvaltion, joka päättää ottaa käyttöön älyvalmiusindikaattorijärjestelmän, on perustettava riippumaton valvontarakenne älyvalmiustodistuksia varten. Jäsenvaltio voi tarvittaessa tukeutua jo käytössä oleviin riippumattomiin valvontarakenteisiin, jotka ovat käytössä esimerkiksi energiatehokkuuden sertifiointijärjestelmissä.
            
            
               2.Riippumattomalla valvontarakenteella on varmistettava, että jäsenvaltion alueella annetut älyvalmiustodistukset ovat päteviä.
            
         
         
            
               10 artikla 
               Uudelleentarkastelu
            
            
               Komissio voi direktiivin 2010/31/EU 23 artiklassa tarkoitettuja asiantuntijoita kuultuaan tarvittaessa tarkastella tätä asetusta uudelleen 1 päivään tammikuuta 2026 mennessä ja tehdä tarvittaessa asiaa koskevia ehdotuksia.
            
            
               11 artikla 
               Voimaantulo
            
            
               Tämä asetus tulee voimaan kahdentenakymmenentenä päivänä sen jälkeen, kun se on julkaistu Euroopan unionin virallisessa lehdessä.
            
            
               Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa.
            
            
               Tehty Brysselissä 14.10.2020
            
            
               
                     Komission puolesta
               
               
                     Puheenjohtaja
                     Ursula VON DER LEYEN
               
            
         
         
            
                  
                     (1)
                  
                        
                  https://ec.europa.eu/info/publications/communication-european-green-deal_en
                   
               
               
                  
                     (2)
                  
                        Euroopan parlamentin ja neuvoston direktiivi 2010/31/EU, annettu 19 päivänä toukokuuta 2010, rakennusten energiatehokkuudesta (EUVL L 153, 18.6.2010, s. 13–35).
               
               
                  
                     (3)
                  
                        Tässä asiakirjassa ”energiatehokkuus” on ymmärrettävä energiatehokkuusdirektiivin 2 artiklassa tarkoitetulla tavalla.
               
               
                  
                     (4)
                  
                        
                  https://ec.europa.eu/energy/topics/energy-strategy/clean-energy-all-europeans_fi
                   
               
               
                  
                     (5)
                  
                        ’Käytönaikaisella kokonaistehokkuudella’ tarkoitetaan rakennusten suorituskykyyn liittyviä näkökohtia, joita SRI-indikaattori voi rakennusten energiatehokkuusdirektiivin 8 artiklan 10 kohdan ja liitteen I A mukaisesti edistää ja joihin kuuluvat muun muassa seuraavat: energiatehokkuus (rakennusten energiatehokkuusdirektiivissä tarkoitetussa merkityksessä), mukautuminen asukkaiden tarpeisiin (esim. sisäilmasto-olosuhteisiin) ja energiajousto. Rakennusten energiatehokkuusdirektiivin soveltamisalan mukaisesti SRI-indikaattorissa on keskeistä rakennusten suorituskyky käyttövaiheessa, eli muut rakennusten elinkaaren aikaisen suorituskyvyn kannalta merkitykselliset näkökohdat, kuten materiaalitehokkuus, eivät kuulu SRI-indikaattorin soveltamisalaan.
               
               
                  
                     (6)
                  
                        Ks. perustelut ehdotuksessa Euroopan parlamentin ja neuvoston direktiiviksi rakennusten energiatehokkuudesta annetun direktiivin 2010/31/EU muuttamisesta (COM (2016) 765 final).
               
               
                  
                     (7)
                  
                        Komission yksiköiden valmisteluasiakirja vaikutustenarvioinnista, joka liittyy ehdotukseen Euroopan parlamentin ja neuvoston direktiiviksi rakennusten energiatehokkuudesta annetun direktiivin 2010/31/EU muuttamisesta (SWD (2016) 414 final).
               
               
                  
                     (8)
                  
                        Kuulemisissa oli mukana laaja sidosryhmäyhteisö (noin 600 rekisteröitynyttä sidosryhmää), joka edusti kaikkia intressialoja: rakennusteollisuus, toimitilajohtaminen, rakennusten teknisten järjestelmien toimittajat, arkkitehdit, insinöörit, tieto- ja viestintätekniikkayritykset, tutkijat, kansalaisjärjestöt sekä jäsenvaltioiden virastot ja hallinnot.
               
               
                  
                     (9)
                  
                        Kussakin sidosryhmätapaamisessa oli 80–120 osallistujaa ja lisäksi niitä seurattiin verkossa suoratoistolähetyksinä.
               
               
                  
                     (10)
                  
                        
                  https://ec.europa.eu/energy/consultations/consultation-establishment-smart-readiness-indicator-buildings_en?redir=1
                   
               
               
                  
                     (11)
                  
                        https://ec.europa.eu/info/law/law-making-process/planning-and-proposing-law/better-regulation-why-and-how_fi
               
               
                  
                     (12)
                  
                        EUVL L 153, 18.6.2010, s. 13–35.
               
               
                  
                     (13)
                  
                        EUVL L 285, 31.10.2009, s. 10–35.
               
               
                  
                     (14)
                  
                        EUVL L 198, 28.7.2017, s. 1–23.
               
               
                  
                     (15)
                  
                        EUVL L 315, 14.11.2012, s. 1–56.
               
            
      
    ---documentbreak--- 
      
         
         
            
               LIITE I 
                  Älyvalmiuspistemäärien laskeminen
            
            
               1.Rakennuksen tai rakennuksen osan älyvalmius osoittaa rakennuksen tai rakennuksen osan valmiutta mukautua käytössä sen asukkaiden ja verkon tarpeisiin ja parantaa energiatehokkuutta ja käytönaikaista kokonaistehokkuutta.
            
            
               2.Rakennuksen tai rakennuksen osan älyvalmius määritetään arvioimalla rakennuksessa tai rakennuksen osassa olevat tai niihin suunnitellut tai niiden kannalta merkitykselliset älyvalmiuspalvelut ja niiden toiminnallisuustasot.
            
            
               3.Rakennuksen tai rakennuksen osan älyvalmius ilmaistaan älyvalmiuspistemäärien kokonaismäärästä saatavana, prosentteina ilmaistavana luokituksena, joka kuvaa rakennuksen tai rakennuksen osan älyvalmiuden suhdetta suurimpaan sille mahdolliseen älyvalmiuteen.
            
            
               4.Älyvalmiuspistemäärien laskenta perustuu liitteiden III, V ja VII mukaisiin ennalta määriteltyihin painotuskertoimiin, joiden arvo voi riippua ilmasto-olosuhteista ja muista merkityksellisistä tekijöistä, kuten rakennustyypistä.
            
            
               5.Menetelmässä voidaan rakennuksen tai rakennuksen osan älyvalmiuden ilmaisemiseksi käyttää myös eriteltyjä älyvalmiuspistemääriä, jotka ilmaistaan prosentteina. Eritellyt pistemäärät voivat ilmaista älyvalmiuden yhden tai useamman seuraavan seikan osalta:
            
            
               (a)kolme keskeistä älyvalmiustoimintoa, jotka mainitaan direktiivin 2010/31/EU liitteessä I a olevassa 2 kohdassa:
            
            
               (1)energiatehokkuus ja käyttö
            
            
               (2)asukkaiden tarpeisiin vastaaminen ja
            
            
               (3)energiajousto, mukaan lukien rakennuksen tai rakennuksen osan valmius mahdollistaa osallistuminen kysyntäjoustoon;
            
            
               (b)tämän asetuksen liitteessä II määritellyt älyvalmiuden vaikuttavuuskriteerit;
            
            
               (c)tämän asetuksen liitteessä IV määritellyt älyvalmiuden tekniset järjestelmät.
            
            
               6.Rakennuksen tai rakennuksen osan älyvalmiuspistemäärien laskenta perustuu rakennuksessa tai rakennuksen osassa olevien tai siihen suunnitteluvaiheessa suunniteltujen älyvalmiuspalvelujen arviointiin, ja niiden toiminnallisuustasoon. Arvioinnissa pyritään määrittämään riittävän luotettavasti, mitkä palvelut ovat olemassa tai suunniteltuja, ja mikä näiden palvelujen toiminnallisuustaso on. Tähän voidaan mahdollisuuksien mukaan käyttää rakennusten digitaalisia mallinnuksia, kuten rakennustietomallinnuksia tai digitaalisia kahdennuksia. Rakennuksessa mahdollisesti olevat älyvalmiuspalvelut luetellaan liitteessä VI esitetyssä ennalta määriteltyjen älyvalmiuspalvelujen luettelossa ja jaotellaan liitteessä IV esitettyihin ennalta määriteltyihin teknisiin järjestelmiin.
            
            
               7.Älyvalmiuspistemäärät lasketaan seuraavan kaavan mukaisesti:
            
            
               (a)tämän asetuksen liitteessä VI olevan älyvalmiuspalvelujen luettelon mukaisesti ja kunkin tämän asetuksen liitteessä IV olevan teknisen järjestelmän osalta arvioidaan olemassa olevat älyvalmiuspalvelut ja määritetään kunkin toiminnallisuustaso älyvalmiuspalvelujen luettelon mukaan;
            
            
               (b)älyvalmiuspalvelujen luettelon mukaisesti ja kunkin liitteessä II esitetyn älyvalmiuden vaikuttavuuskriteerin osalta määritetään kunkin teknisen järjestelmän pistemäärä I (d, ic) seuraavasti: 
            
            
               
                  
            
            
               jossa
            
            
               (1)d on teknisen järjestelmän numero,
            
         
         
            
               (2)ic on vaikuttavuuskriteerin numero,
            
            
               (3)Nd on palvelujen kokonaismäärä teknisessä järjestelmässä d,
            
            
               (4)Si,d on palvelu i teknisessä järjestelmässä d,
            
            
               (5)FL(Si,d) on palvelun Si,d toiminnallisuustaso sellaisena kuin se on saatavilla rakennuksessa tai rakennuksen osassa,
            
            
               (6)Iic(FL(Si,d)) on palvelun Si,d toiminnallisuustason mukainen pistemäärä vaikuttavuuskriteerin ic osalta;
            
            
               (c)älyvalmiuspalvelujen luettelon mukaisesti kunkin teknisen järjestelmän enimmäispistemäärä kunkin vaikuttavuuskriteerin osalta Imax(d,ic) määritetään  seuraavasti:
            
            
               
                  
            
            
               jossa
            
            
               (1)FLmax(Si,d) on korkein toiminnallisuustaso, joka palvelulla Si,d voi älyvalmiuspalvelujen luettelon mukaan olla,
            
            
               (2)Iic(FLmax(Si,d)) on palvelun Si,d pistemäärä korkeimmasta toiminnallisuustasosta, eli palvelun Si,d enimmäispistemäärä vaikuttavuuskriteerin ic osalta;
            
            
               (d)älyvalmiuspistemäärä, joka ilmaistaan prosentteina kunkin vaikuttavuuskriteerin osalta SRic, määritetään soveltamalla liitteessä V määritettyä painotusta seuraavasti:
            
            
               
                  
            
            
               jossa
            
            
               (1)d on teknisen järjestelmän numero,
            
            
               (2)N on teknisten järjestelmien kokonaismäärä (liitteen IV mukaisesti),
            
            
               (3)Wd,ic on painotuskerroin, joka ilmaistaan prosentteina tekniselle järjestelmälle d vaikuttavuuskriteerin ic osalta;
            
            
               (e)älyvalmiuspistemäärät direktiivin 2010/31/EU liitteessä I a olevassa 2 kohdassa esitettyjen kolmen keskeisen toiminnon suhteen, SRf, määritetään, käyttämällä liitteen III mukaisesti määritettyjä painotuskertoimia, seuraavasti:
            
            
               
                  
            
            
               jossa
            
            
               (1)M on vaikuttavuuskriteerien liitteen II mukainen kokonaismäärä,
            
         
         
            
               (2)Wf(ic) on prosentteina ilmaistu painotuskerroin vaikuttavuuskriteerille ic keskeisen toiminnon f osalta liitteen III mukaisesti,
            
            
               (3)SRic on älyvalmiuspistemäärä vaikuttavuuskriteerin ic osalta;
            
            
               (f)älyvalmiuspistemäärien kokonaismäärä SR voidaan laskea keskeisten toimintojen älyvalmiuspistemäärien painotettuna summana seuraavasti:
            
            
               
                  
            
            
               jossa
            
            
               (1)SRf on keskeisen toiminnon f älyvalmiuspistemäärä,
            
            
               (2)Wf on keskeisen toiminnon f painotuskerroin laskettaessa älyvalmiuspistemäärien kokonaismäärää, missä Wf = 1;
            
            
               (g)teknisten järjestelmien kunkin vaikuttavuuskriteerin älyvalmiuspistemäärät SRd,ic voidaan laskea seuraavasti: 
            
            
               
                  
            
            
               jossa
            
            
               (1)I(d,ic) on järjestelmän d pistemäärä vaikuttavuuskriteerin ic osalta,
            
            
               (2)Imax(d,ic) on järjestelmän d enimmäispistemäärä vaikuttavuuskriteerin ic osalta.
            
            
               LIITE II 
                  Älyvalmiuden vaikuttavuuskriteerit
            
            
               Liitteessä I esitetyssä laskentakaavassa huomioon otettavat älyvalmiuden vaikuttavuuskriteerit ovat seuraavat:
            
            
               (a)energiatehokkuus,
            
            
               (b)huolto ja vikojen ennakointi,
            
            
               (c)viihtyisyys,
            
            
               (d)käyttömukavuus,
            
            
               (e)terveys, hyvinvointi ja esteettömyys,
            
            
               (f)asukkaiden informointi,
            
         
         
            
               (g)energiajousto ja energian varastointi.
            
            
               LIITE III 
                  Vaikuttavuuskriteerien painottaminen keskeisissä toiminnoissa
            
            
               1.Kutakin tämän asetuksen liitteessä II esitettyä vaikuttavuuskriteeriä tarkastellaan kolmesta keskeisestä toiminnosta vain yhden toiminnon osalta , kuten 2–4 kohdassa esitetään. Jäsenvaltion on määriteltävä kunkin keskeisen toiminnon osalta merkityksellisten vaikuttavuuskriteerien painotuskertoimet.
            
            
               2.Keskeisen toiminnon ”energiatehokkuus ja käyttö” osalta merkitykselliset vaikuttavuuskriteerit ovat ”energiatehokkuus” ja ”huolto ja vikojen ennakointi”.
            
            
               3.Keskeisen toiminnon ”asukkaiden tarpeisiin vastaaminen” osalta merkitykselliset vaikuttavuuskriteerit ovat ”viihtyisyys”, ”käyttömukavuus”, ”asukkaiden informointi” sekä ”terveys, hyvinvointi ja esteettömyys”.
            
            
               4.Keskeisen toiminnon ”energiajousto” osalta merkityksellinen vaikuttavuuskriteeri on ”energiajousto ja energian varastointi”.
            
            
               LIITE IV 
                  Tekniset järjestelmät
            
            
               Liitteessä I esitetyssä laskentakaavassa huomioon otettavat älyvalmiuden tekniset järjestelmät ovat seuraavat:
            
            
               (a)lämmitys;
            
            
               (b)jäähdytys,
            
            
               (c)lämmin käyttövesi,
            
            
               (d)ilmanvaihto,
            
            
               (e)valaistus,
            
            
               (f)dynaaminen vaippa,
            
            
               (g)sähkö,
            
            
               (h)sähköajoneuvojen lataus,
            
            
               (i)seuranta ja säätö.
            
            
               LIITE V 
                  Teknisten järjestelmien painottaminen
            
            
               1.Kutakin teknistä järjestelmää painotetaan kunkin vaikuttavuuskriteerin osalta niin, että painotuskertoimet kuvaavat teknisen järjestelmän vaikutusta vaikuttavuuskriteeriin.
            
            
               2.Teknisten järjestelmien painotuskertoimet ilmaistaan prosentteina, ja teknisten järjestelmien painotuskertoimien summa on 100 prosenttia kunkin vaikuttavuuskriteerin osalta.
            
         
         
            
               3.Vakiomenetelmä, jolla painotuskertoimet määritetään teknisille järjestelmille, perustuu seuraaviin tekijöihin:
            
            
               (a)ilmastovyöhykkeen energiatase teknisten järjestelmien ”lämmitys”, ”jäähdytys”, ”lämmin käyttövesi”, ”ilmanvaihto”, ”valaistus” ja ”sähkö” painotuskertoimien osalta vaikuttavuuskriteerien ”energiatehokkuus”, ”huolto ja vikojen ennakointi” sekä ”energiajousto ja energian varastointi” suhteen;
            
            
               (b)kaikissa muissa tapauksissa: painotuskertoimet, jotka ovat joko kiinteitä tai jakautuvat tasaisesti.
            
            
               4.Jäsenvaltiot määrittelevät ilmastovyöhykkeet, joita tarvittaessa käytetään painotuskertoimien määrittämisessä. Jäsenvaltiot voivat käyttää tässä asiaankuuluvia unionin ohjeita, jos sellaisia on.
            
            
               5.Teknisten järjestelmien painotuskertoimet voivat vaihdella asuinrakennusten ja muiden kuin asuinrakennusten välillä joidenkin vaikuttavuuskriteerien osalta.
            
            
               6.Jäsenvaltiot määrittelevät painotuskertoimet, ja niitä kannustetaan käyttämään tässä unionin ohjeita, jos sellaisia on. Jäsenvaltiot voivat myös ottaa huomioon ilmastonmuutoksen mahdolliset vaikutukset.
            
            
               LIITE VI 
                  Älyvalmiuspalvelujen luettelo
            
            
               1.Jäsenvaltioiden on älyvalmiuspistemäärien liitteessä I vahvistetun menetelmän mukaista laskentaa varten laadittava vähintään yksi älyvalmiuspalvelujen luettelo, jota asiantuntijat käyttävät määrittäessään ja arvioidessaan älyvalmiuspalveluja.
            
            
               2.Älyvalmiuspalvelujen luettelo sisältää joukon älyvalmiuspistemäärien laskennassa huomioon otettavia älyvalmiuspalveluja, niiden toiminnallisuustasot ja vastaavat yksittäispistemäärät vaikuttavuuskriteerien osalta.
            
            
               3.Älyvalmiusluetteloiden laadinnassa ja mahdollisissa myöhemmissä päivityksissä otetaan huomioon älyvalmiiden teknologioiden vallitseva kehitystaso.
            
            
               4.Jäsenvaltioita kannustetaan antamaan asiantuntijoille ohjeita toimivimmasta tavasta määrittää ja arvioida älyvalmiita palveluja käyttäen unionin ohjeita, jos sellaisia on.
            
            
               5.Jäsenvaltiot voivat päättää laatia useita älyvalmiusluetteloita esimerkiksi eri rakennustyypeille.
            
            
               LIITE VII 
                  Vakiolaskentamenetelmän mahdollinen mukauttaminen
            
            
               1.Rakennusten tai rakennusten osien epätasapuolisen kohtelun välttämiseksi jotkin älyvalmiuspalvelut voidaan jättää huomioimatta älyvalmiuspistemäärien laskennassa, jos kyseiset palvelut eivät ole merkityksellisiä kyseisen rakennuksen tai rakennuksen osan kannalta.
            
            
               2.Jäsenvaltiot määrittelevät edellytykset, joiden täyttyessä tällaiset mukautukset ovat aiheellisia ja sallittuja.
            
            
               3.Niiden teknisten järjestelmien painotuskertoimet, joiden osalta vakiolaskennassa sovellettaisiin (ilmastovyöhykkeiden) energiataseeseen perustuvaa lähestymistapaa, voidaan laskea rakennuksen tai rakennuksen osan energiatehokkuustodistuksessa arvioitujen kulutuslukujen perusteella.
            
            
               LIITE VIII 
                  Älyvalmiusluokitus
            
            
               1.Älyvalmiusluokitus perustuu seitsemään älyvalmiusluokkaan korkeimmasta älyvalmiudesta alhaisimpaan älyvalmiuteen.
            
            
               2.Kukin älyvalmiusluokka vastaa älyvalmiuspistemäärien kokonaismääriä seuraavasti: 90–100 %; 80–90 %; 65–80 %; 50–65 %; 35–50 %; 20–35 %; < 20 %.
            
            
               LIITE IX 
                  Älyvalmiustodistuksessa olevat tiedot
            
         
         
            
               Loppukuluttajille välitettävät älyvalmiusindikaattoriin sisältyvät tiedot ovat seuraavat:
            
            
               (a)todistuksen yksilöllinen tunniste,
            
            
               (b)todistuksen antamispäivä ja voimassaolon päättymispäivä;
            
            
               (c)tiedotusteksti, jossa selvennetään älyvalmiusindikaattorin tarkoitusta erityisesti suhteessa energiatehokkuustodistuksiin,
            
            
               (d)yleiset tiedot rakennuksesta tai rakennuksen osasta (rakennuksen tai rakennuksen osan tyyppi, pinta-ala, rakentamisvuosi ja tarvittaessa peruskorjausvuosi, sijainti),
            
            
               (e)rakennuksen tai rakennuksen osan voimassa olevan energiatehokkuustodistuksen mukainen energiatehokkuusluokka, jos sellainen on määritetty,
            
            
               (f)rakennuksen tai rakennuksen osan älyvalmiusluokka,
            
            
               (g)rakennuksen tai rakennuksen osan älyvalmiuspistemäärien kokonaismäärä (valinnainen),
            
            
               (h)älyvalmiuspistemäärät tämän asetuksen liitteessä I esitettyjen kolmen keskeisen toiminnon suhteen,
            
            
               (i)älyvalmiuspistemäärä vaikuttavuuskriteereittäin,
            
            
               (j)kunkin teknisen järjestelmän pistemäärät kunkin vaikuttavuuskriteerin osalta (valinnainen),
            
            
               (k)saatavilla olevat tiedot verkkoonliitettävyydestä, erityisesti nopeita yhteyksiä tukevasta kiinteistön fyysisestä infrastruktuurista, kuten vapaaehtoisesta  ’laajakaistavalmis’-merkinnästä, jos mahdollista,
            
            
               (l)saatavilla olevat tiedot yhteentoimivuudesta, järjestelmien kyberturvallisuudesta ja tietosuojasta sekä tarvittaessa myös sovellettavien standardien mukaisuudesta, sekä tiedot yhteentoimivuuteen liittyvistä riskeistä, jos mahdollista,
            
            
               (m)tiedotusteksti, jossa selvennetään, että todistus kuvastaa älyvalmiutta todistuksen antamisajankohtana ja että kaikki rakennukseen ja sen järjestelmiin tehtävät merkittävät muutokset voivat vaikuttaa älyvalmiuteen ja edellyttävät sen vuoksi todistuksessa olevien tietojen päivittämistä,
            
            
               (n)suosituksia siitä, miten rakennuksen tai rakennuksen osan älyvalmiutta voidaan parantaa ottaen tarvittaessa huomioon kulttuuriperintöarvo (valinnainen),
            
            
               (o)lisätietoja pistemäärien laskennassa käytetyistä oletuksista, kuten älyvalmiuspistemääriä keskeisille toiminnoille laskettaessa käytettävät vaikuttavuuskriteereiden painotuskertoimet.